ธงชัย สุขโข

พระภิกษุธงชัย สุขโข ฉายา สุขญาโณ อดีตพระราชาคณะเจ้าคณะรองชั้นหิรัญบัฏที่พระพรหมสิทธิ เคยดำรงตำแหน่งสำคัญ เช่น เจ้าคณะภาค 10 เจ้าอาวาสวัดสระเกศราชวรมหาวิหาร ประธานสำนักงานกำกับดูแลพระธรรมทูตไปต่างประเทศ หัวหน้าพระธรรมทูตสายที่ ๖ รองแม่กองธรรมสนามหลวง และกรรมการมหาเถรสมาคม
==ประวัติ==
พระภิกษุธงชัย สุขโข หรืออดีตพระพรหมสิทธิ เกิดเมื่อวันที่ 16 กุมภาพันธ์ 2499 ปีมะแม อายุ 60 ปี พรรษา 40 ณ บ้านเลขที่ 19 หมู่ 5 ตำบลเขาวง อำเภอพระพุทธบาท จังหวัดสระบุรี บิดาชื่อ นายเสงี่ยม มารดาชื่อ นางตัน สุขโข หลังเรียนจบชั้นประถมศึกษาปีที่ 4 ได้เข้ารับการบรรพชา ณ วัดสระเกศราชวรมหาวิหาร โดยมีสมเด็จพระพุฒาจารย์ (เกี่ยว อุปเสโณ) ครั้งดำรงสมณศักดิ์ที่พระธรรมคุณาภรณ์ เป็นพระอุปัชฌาย์ จากนั้นสามเณรธงชัยได้คอยปรนนิบัติรับใช้สมเด็จพระพุฒาจารย์ (เกี่ยว อุปเสโณ) จนได้เข้าพิธีอุปสมบทเมื่อวันที่ 4 มีนาคม พ.ศ. 2519 ณ พระอุโบสถ วัดสระเกศราชวรมหาวิหาร โดยมีสมเด็จพระพุฒาจารย์ (เกี่ยว อุปเสโณ) เมื่อครั้งดำรงสมณศักดิ์ที่พระพรหมคุณาภรณ์ เป็นพระอุปัชฌาย์ ได้รับฉายาว่า "สุขญาโณ"
หลังจากอุปสมบทก็ได้รับมอบหมายให้ดำรงตำแหน่งเลขานุการเจ้าอาวาสวัดสระเกศราชวรมหาวิหาร ดูแลงานปกครอง ในขณะเดียวกันยังเป็นครูสอนพระปริยัติธรรม สำนักเรียนวัดสระเกศ เป็นกรรมการตรวจนักธรรมสนามหลวง พระพรหมสิทธินั้นได้เป็นที่เคารพนับถือในหมู่กว้างและเป็นที่ไว้วางใจของพระมหาเถระหลายรูป เช่น สมเด็จพระมหารัชมังคลาจารย์ (ช่วง วรปุญฺโญ) ผู้ปฏิบัติหน้าที่สมเด็จพระสังฆราช สมเด็จพระพุฒาจารย์ (สนิท ชวนปญฺโญ) ทั้งนี้พระพรหมสิทธิได้รับความวางใจให้สนองงานของคณะสงฆ์ในหลาย ๆ โอกาส
10 กุมภาพันธ์ 2558 พระบัญชาสมเด็จพระสังฆราช แต่งตั้งดำรงตำแหน่งกรรมการมหาเถรสมาคม และเข้ารับพระบัญชาจากสมเด็จพระมหารัชมังคลาจารย์ (ช่วง วรปุญฺโญ) ผู้ปฏิบัติหน้าที่สมเด็จพระสังฆราช ณ หอประชุมสมเด็จพระมหารัชมังคลาจารย์ พุทธมณฑล จังหวัดนครปฐม เมื่อวันที่ 11 กุมภาพันธ์ 2558 เวลา 14.00 น.
24 พฤษภาคม 2561 สมเด็จพระสังฆราช ทรงมีพระบัญชาปลดจากตำแหน่งกรรมการมหาเถรสมาคม
19 กุมภาพันธ์ 2563 ศาลอาญาคดีทุจริตและประพฤติมิชอบกลางอ่านคำพิพากษาคดีทุจริตการจัดสรรเงินงบประมาณ สำนักงานพระพุทธศาสนาแห่งชาติ ที่พนักงานอัยการสำนักงานคดีปราบปรามการทุจริตเป็นโจทก์ ยื่นฟ้องจำเลยที่ 1 ถึง 4 กับอดีตพระพรหมสิทธิ จำเลยที่ 5 ในความผิดฐานเป็นเจ้าพนักงานมีหน้าที่ซื้อ ทำ จัดการหรือรักษาทรัพย์ใด ร่วมกันเบียดบังทรัพย์นั้นเป็นของตนหรือเป็นของผู้อื่น โดยทุจริตหรือโดยทุจริตยอมให้ผู้อื่นเอาทรัพย์สินนั้นเสีย, เป็นเจ้าพนักงานปฏิบัติหรือละเว้นการปฏิบัติหน้าที่โดยมิชอบเพื่อให้เกิดความเสียหายแก่ผู้หนึ่งผู้ใดหรือปฏิบัติหรือละเว้นการปฏิบัติหน้าที่โดยทุจริต, เป็นผู้สนับสนุนเจ้าพนักงานกระทำความผิดดังกล่าว ซึ่งศาลพิเคราะห์พยานหลักฐานแล้ว เห็นว่าการกระทำของจำเลยที่ 1 ถึง 5 เป็นความผิดตามประมวลกฎหมายอาญา มาตรา 157 โดยในส่วนพระพรหมสิทธิ ให้จำคุก 36 เดือน และปรับ 27,000 บาท แต่ที่ผ่านมาได้ปฏิบัติหน้าที่ในการเผยแผ่พุทธศาสนามาอย่างต่อเนื่อง และเป็นพระชั้นผู้ใหญ่ ไม่เคยกระทำผิดทางวินัย จึงเห็นควรให้รอการลงโทษไว้กำหนด 2 ปี
== สมณศักดิ์ ==
พ.ศ. 2530 ได้รับแต่งตั้งจากพระพรหมคุณาภรณ์ (เกี่ยว อุปเสโณ) พระราชาคณะเจ้าคณะรอง ชั้นหิรัญบัฏ ให้ดำรงตำแหน่งฐานานุกรมพระคู่สวด ฐานานุศักดิ์ที่ พระครูประสิทธิสรคุณ
พ.ศ. 2532 ได้รับพระราชทานตั้งสมณศักดิ์เป็นพระครูสัญญาบัตร ที่ พระครูพิทักษ์สุวรรณบรรพต
12 สิงหาคม พ.ศ. 2535 ได้รับพระราชทานสมณศักดิ์เป็นพระราชาคณะชั้นสามัญยก ที่ พระสุวรรณเจติยาภิบาล,(สย.)
5 ธันวาคม พ.ศ. 2544 ได้รับพระราชทานเลื่อนสมณศักดิ์เป็นพระราชาคณะชั้นราช ที่ พระราชธรรมสาร วิธานสุวรรณเจติยกิจ มหาคณิสสร บวรสังฆาราม คามวาสี
12 สิงหาคม พ.ศ. 2547 ได้รับพระราชทานเลื่อนสมณศักดิ์เป็นพระราชาคณะชั้นเทพ ที่ พระเทพสิริภิมณฑ์ โสภณศาสนการ พิพัฒนวิธานสุวรรณเจติยกิจ มหาคณิสสร บวรสังฆาราม คามวาสี
9 มิถุนายน พ.ศ. 2549 ได้รับพระราชทานเลื่อนสมณศักดิ์เป็นพระราชาคณะชั้นธรรม ที่ พระธรรมสิทธินายก ดิลกธรรมานุยุต ประสุตสุวรรณเจติยกิจ วิสิฐวิเทศศาสนวราทร มหาคณิสสร บวรสังฆาราม คามวาสี'
5 ธันวาคม พ.ศ. 2554 ได้รับพระราชทานสถาปนาสมณศักดิ์เป็นพระราชาคณะเจ้าคณะรอง ชั้นหิรัญบัฏ ที่ พระพรหมสิทธิ กิตติธรรมประยุต วิสุทธิศีลาจาร สุวิธานวรกิจจานุกิจ วิสิฐวิเทศศาสนวราทร มหาคณิสสร บวรสังฆาราม คามวาสี
29 พฤษภาคม พ.ศ. 2561 ทรงพระกรุณาโปรดเกล้าฯ ถอดถอนออกจากสมณศักดิ์
== ปริญญาที่รับการถวาย ==
พุทธศาสตรดุษฎีบัณฑิตกิตติมศักดิ์ สาขาการจัดการเชิงพุทธ มหาวิทยาลัยมหาจุฬาลงกรณ์ราชวิทยาลัย
สังคมศาสตรดุษฎีบัณฑิตกิตติมศักดิ์ สาขาการพัฒนาชุมชน มหาวิทยาลัยรามคำแหง
สังคมศาสตรดุษฎีบัณฑิตกิตติมศักดิ์ สาขางานพัฒนา มหาวิทยาลัยมหามกุฏราชวิทยาลัย
ศิลปศาสตรดุษฎีบัณฑิตกิตติมศักดิ์ มหาวิทยาลัยสยาม
ปรัชญาดุษฎีบัณฑิตกิตติมศักดิ์ มหาวิทยาลัยรังสิต
== ตำแหน่งการปกครองคณะสงฆ์ ==
ที่ปรึกษาเจ้าคณะภาค 9
ที่ปรึกษาสำนักกำกับดูแลพระธรรมทูตไปต่างประเทศ (มหานิกาย)
กรรมการสำนักงานกำกับดูแลพระธรรมทูตไปต่างประเทศ
ผู้ช่วยแม่กองธรรมสนามหลวง
ที่ปรึกษาอธิการบดีมหาวิทยาลัยมหาจุฬาลงกรณราชวิทยาลัย ฝ่ายกิจการต่างประเทศ
เลขานุการเจ้าคณะใหญ่หนตะวันออก
เจ้าคณะภาค 10
เป็นพระอุปัชฌาย์ วิสามัญ
หัวหน้าพระธรรมทูตสายที่ 6
เจ้าอาวาสวัดสระเกศราชวรมหาวิหาร
ประธานสำนักงานกำกับดูแลพระธรรมทูตไปต่างประเทศ
ที่ปรึกษาโครงการหมู่บ้านศีล 5 คณะสงฆ์หนตะวันออก
เป็นกรรมการมหาเถรสมาคมโดยแต่งตั้ง
24 พฤษภาคม 2561 สมเด็จพระสังฆราชมีพระบัญชาปลดจากตำแหน่ง กรรมการมหาเถรสมาคม
30 พฤษถาคม 2561 ปลดจากตำแหน่ง เจ้าคณะภาค10 และ ปลดจากตำแหน่งประธานสำนักงานกำกับดูแลพระธรรมทูตไปต่างประเทศ ตามมติมหาเถรสมาคม
== หน้าที่พิเศษ ==
ผู้ดูแลพระบรมบรรพต (ภูเขาทอง) วัดสระเกศราชวรมหาวิหาร
เลขานุการ ประธานคณะผู้ปฏิบัติหน้าที่สมเด็จพระสังฆราช
ที่ปรึกษาโครงการสามเณรปลูกปัญญาธรรม
กรรมการมูลนิธิพระธรรมปัญญาบดี (ถาวร ติสฺสานุกโร)
กรรมการมูลนิธิภูมิพโล วัดสระเกศฯ
เลขานุการ พระธรรมกิตติโสภณ (หนู อโนมปญฺโญ) ครั้งดำรงสมณศักดิ์ พระจุลคณานุศิษย์
รองประธานที่ปรึกษางานพระราชทานเพลิงศพ สมเด็จพระพุฒาจารย์ (เกี่ยว อุปเสโณ) ประธานคณะผู้ปฏิบัติหน้าที่สมเด็จพระสังฆราช
== ด้านสาธารณสงเคราะห์ ==
=== ด้านการศึกษา ===
ได้สนับสนุนและส่งเสริมการศึกษาพระปริยัติธรรม โดยเป็นครูสอนพระปริยัติธรรมสำนักเรียนวัดสระเกศ เป็นเลขานุการประจำสำนักเรียน ทั้งแผนกธรรมและบาลี เป็นกรรมการตรวจประโยคนักธรรมสนามหลวง เพื่อให้พระภิกษุได้บรรยายและแสดงธรรมเป็นประจำ นอกจากนี้ ได้จัดให้พระภิกษุไปสอนศีลธรรมตามโรงเรียนและจัดพระภิกษุผู้ทรงคุณวุฒิไปแสดงปาฐกถาธรรม ให้การฝึกอบรมตามสถานศึกษาและองค์กรต่าง ๆ ด้านการศึกษาสงเคราะห์ ได้มอบทุนการศึกษาแก่พระภิกษุสามเณรที่สอบนักธรรมและบาลีของสำนักเรียนวัดสระเกศ
=== ด้านการสาธารณูปการ ===
ได้รับมอบหมายจากเจ้าอาวาสวัดสระเกศ ราชวรมหาวิหาร ให้ดำเนินการก่อสร้างศาลารับรองและกุฏิ รวมทั้งบูรณปฏิสังขรณ์โรงเรียนพระปริยัติธรรม ตึกสมเด็จญาโณทยมหาเถระ (พ.ศ. 2501) และเป็นประธานดำเนินการปฏิสังขรณ์พระอุโบสถและหอไตรวัดสระเกศราชวรมหาวิหาร
=== ด้านการสาธารณสงเคราะห์ ===
ได้ให้ความช่วยเหลือผู้ประสบภัยทางธรรมชาติตามโอกาสอันควรตลอดมา อาทิ ได้มอบเครื่องนุ่งห่ม ให้แก่ประชาชนในถิ่นทุรกันดารในเขตปกครองหนตะวันออก และมอบปัจจัย อัฐบริขารที่จำเป็นให้แก่พระภิกษุสามเณรที่ประสบอุทกภัยในภาคตะวันออกเฉียงเหนือ รวมทั้งได้มอบเงินช่วยเหลือผู้ประสบธรณีพิบัติภัย (สึนามิ) ผ่านสำนักนายกรัฐมนตรีและสำนักงานพระพุทธศาสนาแห่งชาติ ในนามวัดสระเกศ ราชวรมหาวิหาร
=== การต่างประเทศ ===
เป็นพระสงฆ์ที่สนองงานสมเด็จพระพุฒาจารย์ (เกี่ยว อุปเสโณ) ในด้านการต่างประเทศได้ไปเยี่ยมพระธรรมทูตไทยที่ปฏิบัติศาสนกิจในต่างประเทศจำนวนหลายครั้ง เช่น สหราชอาณาจักร สหรัฐ ประเทศสวีเดน เป็นต้น และยังเป็นหัวหน้าพระธรรมทูตสายที่ 6 ควบคุมพระธรรมทูตแถบสแกนดิเนเวียและสหรัฐอเมริกา และในคราวที่พระธรรมทูตได้ประสบอุบัติเหตุก็ได้ช่วยเหลือแบบเป็นกันเอง จึงเป็นที่เคารพศรัทธาในวงกว้าง
=== เข้าเฝ้าสมเด็จพระสันตปาปา ===
พระพรหมสิทธิ และคณะ เช่น พระเทพโพธิวิเทศ พระราชธีราจารย์ พระวิจิตรธรรมมาภรณ์ พระศรีคุณาภรณ์ และคณะสงฆ์จำนวนมากได้เดินทางไปยังสำนักวาติกัน เพื่อเข้าเฝ้าสมเด็จพระสันตะปาปาฟรานซิส ประมุขคริสตจักรโรมันคาทอลิก ได้หารือเกี่ยวกับด้ารการศึกษาของพระสงฆ์ไทยที่ไปต่างประเทศ ถือเป็นครั้งแรกในรอบ 30 ปี ที่คณะสงฆ์ไทยเข้าเฝ้าสมเด็จพระสันตปาปาถือเป็นความร่วมมือที่สำคัญระหว่างศาสนา
=== งานสาธารณูปการ ===
พ.ศ. 2553 ถวายเครื่องคอมพิวเตอร์จำนวน 50 เครื่องให้แก่มหาวิทยาลัยมหาจุฬาลงกรณ์ราชวิทยาลัย และ มหาวิทยาลัยมหามกุฏราชวิทยาลัย รวมเป็นเงิน 4580000 บาท (สี่ล้านห้าแสนแปดหมื่นบาทถ้วน)
พ.ศ. 2554 ถวายหนังสือภาษาบาลี เปรียญธรรม 9 ประโยค จำนวน 1000 เล่ม รวมเป็นเงิน 845600 บาท (แปดแสนสี่หมื่นห้าพันบาทถ้วน)
พ.ศ. 2554 มอบคอมพิวเตอร์ 25 เครื่องแก่โรงเรียนบ้านเขาวง (พระพรหมสิทธิอุปถัมภ์) จังหวัดสระบุรี รวมเป็นเงิน 5984000 บาท (ห้าล้านเก้าแสนแปดหมื่นสี่พันบาทถ้วน)
พ.ศ. 2555 มอบเงินเพื่อสร้างอาคาร สมเด็จพระพุฒาจารย์ (อุปเสโณ) ณ โรงพยาบาลสุราษฎร์ธานี รวมจำนวนเงิน 12485000 บาท (สิบสองล้านสี่แสนแปดหมื่นห้าพันบาทถ้วน)
พ.ศ. 2557 มอบเงินเพื่อสร้างอาคาร สมเด็จพระพุฒาจารย์ ณ.มหาวิทยาลัยมหาจุฬาลงกรณ์ราชวิทยาลัย เป็นจำนวนเงิน 10000000 บาท (สิบล้านบาทถ้วน)
== อ้างอิง ==
== แหล่งข้อมูลอื่น ==
เว็บไซต์วัดสระเกศราชวรมหาวิหาร 
 
กรรมการมหาเถรสมาคม
พระราชาคณะเจ้าคณะรอง
เจ้าคณะภาค 10
บุคคลจากอำเภอพระพุทธบาท